Δημιουργία (πολιτικό κόμμα)

Η **δημιουργία, ξανά!** (παλαιότερη ονομασία:*** Δημιουργία***) είναι ελληνικό πολιτικό κόμμα το οποίο ιδρύθηκε στις 8 Δεκεμβρίου 2011. Ιδρυτής του κόμματος υπήρξε ο επιχειρηματίας και διαφημιστής, Θάνος Τζήμερος. Σήμερα, χρέη προέδρου εκτελούν οι δύο αντιπρόεδροι του κόμματος, μετά από την παραίτηση του προέδρου Βαγγέλη Ακτσαλή.

## Ιστορικό
Το πολιτικό κόμμα δημιουργία, ξανά! ιδρύθηκε στις 8 Δεκεμβρίου 2011. Στις 23 Οκτωβρίου είχε προηγηθεί η ιδρυτική συνάντηση των στελεχών του κόμματος, στην Αθήνα, όπου συμμετείχε και το κόμμα των Δημοκρατικών. Παράλληλα ο σχηματισμός συμμετείχε σε διεργασίες του φιλελεύθερου χώρου με στόχο την εκλογική συνεργασία. Η ιδρυτική συνδιάσκεψη του κόμματος πραγματοποιήθηκε στις 11 Μαρτίου 2012 στην Αθήνα, με τη συμμετοχή περίπου 1000 ατόμων. Κατά τη διάρκεια της συνδιάσκεψης απηύθυνε μαγνητοσκοπημένο χαιρετισμό ο ελληνικής καταγωγής ευρωβουλευτής του Ελεύθερου Δημοκρατικού Κόμματος της Γερμανίας Γιώργος Χατζημαρκάκης. Την ίδια ημέρα οι σύνεδροι εξέλεξαν πρόεδρο τον Θάνο Τζήμερο και την Εθνική Επιτροπή του κόμματος.

Η δημιουργία, ξανά! συμμετείχε στις εθνικές εκλογές του ίδιου έτους και έλαβε ποσοστό 2,15%, καταλαμβάνοντας την 11η θέση, γεγονός που θεωρήθηκε η έκπληξη των εκλογών. Τα μεγαλύτερα ποσοστά του κόμματος ήταν στο Λασίθι και στις εκλογικές περιφέρειες της Αθήνας.

Παρά την ανακοίνωση αυτόνομης καθόδου του στις εκλογές του Ιουνίου, το κόμμα συμμετείχε σε διαβουλεύσεις για εκλογική συνεργασία των φιλελεύθερων κομμάτων Δημοκρατική Συμμαχία, Δράση και Φιλελεύθερη Συμμαχία, με τελική κατάληξη τη συγκρότηση εκλογικού συνασπισμού μεταξύ Δράσης και Φιλελεύθερης Συμμαχίας, παρά τις αντιρρήσεις του Τζήμερου για την τελευταία. Η απόφαση αυτή, όπως και ο τρόπος λήψης της απόφασης για εκλογική συνεργασία, οδήγησαν στην παραίτηση αρκετών στελεχών από τις θέσεις τους, μεταξύ αυτών του αντιπροέδρου Κωνσταντίνου Λουκόπουλου, χωρίς όμως την αποχώρησή τους από το κόμμα. Στις εκλογές ο συνασπισμός έλαβε ποσοστό 1,59% και την 8η θέση, πρώτος από τα εκτός Βουλής κόμματα.

Τον Φεβρουάριο του 2013 ο Τζήμερος ανακοίνωσε την παραίτησή του από την ηγεσία του κόμματος, την προκήρυξη ανοικτού έκτακτου συνεδρίου εκλογής νέου προέδρου και την εκ νέου υποψηφιότητά του, ενώ προσωρινός πρόεδρος ανέλαβε ο Νίκος Νικολαΐδης. Στις νέες εσωκομματικές εκλογές ο Τζήμερος επανεξελέγη πρόεδρος του κόμματος. Τον Απρίλιο του 2014 ανακοινώθηκε η ίδρυση του εκλογικού συνασπισμού Γέφυρες, από τη δημιουργία, ξανά! και τη Δράση, με την υποστήριξη της Συμμαχίας Φιλελευθέρων και Δημοκρατών για την Ευρώπη για τις ευρωεκλογές του ίδιου χρόνου. Παράλληλα, ο Τζήμερος ανακοίνωσε την υποψηφιότητά του για περιφερειάρχης Αττικής. Στις ευρωεκλογές οι Γέφυρες, με ποσοστό 0,91%, δεν εξέλεξαν ευρωβουλευτή, ενώ ο συνδυασμός του Τζήμερου στην Περιφέρεια Αττικής πέτυχε την εκλογή δύο περιφερειακών συμβούλων.

Το 2015 το κόμμα δεν συμμετείχε στις εκλογές του Ιανουαρίου ελλείψει οικονομικών πόρων, ενώ αντίθετα συμμετείχε στις βουλευτικές εκλογές του Σεπτεμβρίου, λαμβάνοντας το 0,53% των ψήφων. Στο δημοψήφισμα του ίδιου έτους υποστήριξε το ΝΑΙ συμμετέχοντας και στην επιτροπή υποστήριξης.

Στις ευρωεκλογές του 2019 η δημιουργία, ξανά! συμμετείχε αυτόνομα και έλαβε 0,69%, ενώ στην Περιφέρεια Αττικής ο συνδυασμός του Τζήμερου εξέλεξε τρεις περιφερειακούς συμβούλους. Τον Ιούλιο του ίδιου έτους το κόμμα πήρε μέρος στις εθνικές εκλογές χωρίς να εισέλθει στο κοινοβούλιο.

Τον Νοέμβριο του ίδιου έτους πραγματοποιήθηκε το τακτικό συνέδριο του κόμματος, στο οποίο συμμετείχαν προσωπικότητες του φιλελεύθερου χώρου, όπως ο Στέφανος Μάνος και η Μιράντα Ξαφά, αλλά και του δεξιού χώρου, όπως ο πρόεδρος της Νέας Δεξιάς Φαήλος Κρανιδιώτης. Το συνέδριο επικύρωσε την ιδεολογική ταυτότητα και εξέλεξε τα όργανα του κόμματος. Πρόεδρος επανεξελέγη ο Τζήμερος.

μικρογραφία|Το λογότυπο της Δημιουργίας (2024-2025).|204x204px|αριστερά

Τον Ιανουάριο του 2021 σε συνέντευξη τύπου ανακοινώθηκε η σύμπραξη των κομμάτων δημιουργία, ξανά! και Νέα Δεξιά στον εκλογικό συνασπισμό Δημιουργία. Ένα χρόνο αργότερα ανακοινώθηκε η ίδρυση της Εθνικής Δημιουργίας, με τη συμμετοχή και της πολιτικής κίνησης Εθνική Συμφωνία του ανεξάρτητου βουλευτή Κωνσταντίνου Μπογδάνου.

Μετά την αποτυχία του κόμματος να μπει στη Βουλή στις εκλογές του Μαΐου 2023, ο Τζήμερος παραιτήθηκε από πρόεδρος της Εθνικής Δημιουργίας και της δημιουργίας, ξανά!. Στις 24 Μαΐου 2023 ανακοινώθηκε ότι το κόμμα δεν θα λάβει μέρος στις βουλευτικές εκλογές του Ιουνίου.

Στις 18 Ιανουαρίου 2024 νέος πρόεδρος της δημιουργίας, ξανά! εξελέγη ο Βαγγέλης Ακτσαλής, ο οποίος μετονόμασε το κόμμα σε «Δημιουργία - Κοινότητα Πολιτών».

Μετά και τις ευρωεκλογές του 2024 ο Ακτσαλής παραιτήθηκε και έκτοτε καθήκοντα προέδρου ασκούν οι δύο αντιπρόεδροι του κόμματος.

## Θέσεις
H «Δημιουργία, ξανά!» προτείνει πληθώρα συνταγματικών και νομοθετικών μεταρρυθμίσεων, όπως:

* Μικρούς φορολογικούς συντελεστές (Γραμμική φορολογία) και δρακόντειες ποινές για τη φοροδιαφυγή - κατά το αμερικανικό πρότυπο.
* Νομικά κατοχυρωμένη ασυλία σε όποιον καταγγείλει χρηματισμό κρατικού λειτουργού.
* Απλοποίηση της νομοθεσίας και επίσπευση στην απονομή δικαιοσύνης.
* Ψηφιοποίηση των δημόσιων υπηρεσιών για τη μείωση του κόστους λειτουργίας του δημοσίου, στα πρότυπα της Εσθονίας.
* Αξιολόγηση και αξιοκρατία σε κάθε βαθμίδα του δημοσίου.
* Κεφαλαιοποιητικό συνταξιοδοτικό σύστημα.
* Θέσπιση παροχής «κουπονιού εκπαίδευσης» και «κουπονιού υγείας» από το κράτος ώστε ο καθένας να επιλέγει ελεύθερα όποιο σχολείο/πανεπιστήμιο ή νοσοκομείο (ιδιωτικό ή δημόσιο) προτιμά.
* Η Παιδεία χαράσσεται και διοικείται από 7μελή επιτροπή «σοφών» στην οποία συμμετέχουν διακεκριμένοι πνευματικοί άνθρωποι, οι δύο εκ των οποίων θα πρέπει να είναι καθηγητές σε Πανεπιστήμια της Ευρώπης ή των ΗΠΑ.
* Οι τοπικές κοινωνίες, κατά το Ελβετικό πρότυπο, να αποφασίζουν πού θα ξοδεύονται οι φόροι που πληρώνουν.
* Το ασυμβίβαστο της βουλευτικής και της υπουργικής ιδιότητας.

## Ιδεολογία
Η **δημιουργία, ξανά!** από την ίδρυσή της υιοθέτησε έναν φιλελεύθερο μεταρρυθμιστικό λόγο, δίνοντας έμφαση στην εύρυθμη λειτουργία του κράτους, το φορολογικό σύστημα, την επιχειρηματικότητα και την παιδεία.

Ωστόσο, στην πορεία το κόμμα και ειδικότερα ο τότε πρόεδρος του, υιοθέτησε και πολιτικές θέσεις που θεωρήθηκαν ότι έχουν αναφορά στην ακροδεξιά, σύμφωνα με αρκετούς δημοσιογράφους. Πιο συγκεκριμένα, το κόμμα υποστηρίζει αντιμεταναστευτικά μέτρα όπως την κατασκευή φράχτη με συστήματα απώθησης για την αποτροπή εισόδου μεταναστών. Επιπλέον, ο Θάνος Τζήμερος εκπροσωπώντας το κόμμα είχε προτείνει να χρησιμοποιηθούν όσοι μετανάστες δεν δέχονται απέλαση ως φτηνά εργατικά χέρια σε ειδικές οικονομικές ζώνες. Έχουν επισημανθεί επίσης οι τοποθετήσεις της δημιουργίας, ξανά! για απαγόρευση των διαδηλώσεων επί του οδοστρώματος και την απαγόρευση των δράσεων πολιτικών κομμάτων εντός των χώρων εκπαίδευσης.

## Αποτελέσματα εκλογών
### Βουλή των Ελλήνων

### Ευρωπαϊκό Κοινοβούλιο

## Διατελέσαντες πρόεδροι
Οι διατελέσαντες πρόεδροι της Δημιουργίας είναι οι εξής:

## Παραπομπές


## Πηγές
* 

## Εξωτερικοί σύνδεσμοι
* 

Κατηγορία:Δημιουργία, ξανά!
Κατηγορία:Ελληνικά πολιτικά κόμματα